**У С Т А В**

**на НАРОДНО ЧИТАЛИЩЕ „ЗНАНИЕ 1906г.“**

**с.ЧЕРНИ ОСЪМ**

**I.ГЛАВА ПЪРВА.ОБЩИ ПОЛОЖЕНИЯ.**

**Чл.1. Народно читалище „Знание 1906г.“ е традиционно, самоуправляващо се, културно -просветно движение на жителите от село Черни Осъм.**

**Чл.2. Народното читалище е юридическо лице , подлежащо на вписване в регистъра на Ловешкия окръжен съд. Неговото наименование е Народно читалище „Знание 1906г.“, което е създадено и функционира на основание на Закона за народните читалища и този устав.**

**Чл.3. Народно читалище „Знание 1906г .” има за свое седалище село Черни Осъм, община Троян. Адресът на читалището е: с.Черни Осъм, ул.Стара планина Nо:83.**

**Чл.4. Народното читалище е неполитическа организация и в неговата дейност могат да вземат участие всички физически лица без оглед на възраст, пол, етническо самосъзнание, политически и религиозни възгледи, както и лица, свързани с общинската управа, работещи за благото на читалището като културна институция и подпомагащи развитието на читалищната дейност.**

**II.ГЛАВА ВТОРА.ЦЕЛИ И ЗАДАЧИ НА НАРОДНОТО ЧИТАЛИЩЕ.**

**Чл.5. Читалището има за свои цели:**

**т.1. Да работи за развитието и обогатяването на културния живот на хората от селото.**

**т.2. Да спазва и развива обичаите и традициите на българския народ.**

**т.3. Да буди интерес към знание с оглед на развитието на личността и приобщаването на хората към ценностите и постиженията на науката, изкуството и културата.**

**т.4. Да бъде средище за духовен живот и материална култура на населението на село Черни Осъм.**

**т.5. Да работи за възпитаване и утвърждаване на националното самосъзнание.**

**т.6. Да развива и обогатява социалната и образователна дейност в населеното място.**

**т.7. Да поддържа библиотека, която да предоставя компютърни услуги, като осигурява достъп до различна информация.**

**т.8. Да подпомага развитието на местната инфраструктура с цел улесняване на културната дейност.**

**т.9. Да подпомага развитието на туризма в село Черни Осъм.**

**Чл.6. За постигане на своите цели, читалището извършва следните основни дейности:**

**т.1. Урежда и поддържа библиотека, читалня, фото -, фоно-, или филмо-видеотека.**

**т.2. Развива и подпомага любителското художествено творчество.**

**т.3. Организира школи, кръжоци, курсове, клубове, празненства, концерти, представления,чествания и младежки дейности.**

**т.4. Събира и разпространява знания за родния край.**

**т.5. Създава, съхранява и популяризира музейни и други сбирки.**

**т.6. Извършва допълнителни стопански дейности и услуги, свързани с подпомагане изпълнението на основните си функции, които не противоречат на Закона за народните читалища и този устав.Положителните финансови резултати от своята дейност,читалището не разпределя като печалба в полза на своите членове, а подпомага финансово развитието на своите дейности.**

**т.7. Предоставя компютърни и интернет услуги.**

**т.8. Читалището може да се сдружава с други читалища за постигане на своите цели, както и да членува в Съюза на народните читалища.**

**Чл.7. /1/ Народно читалище „Знание 1906г.” работи в тясна връзка със СОУ ”Васил Левски” – Черни Осъм за приобщаване на младите хора към културния живот на селото.**

**/2/ Народно читалище „Знание 1906г.” работи в тясна връзка и с Кметството, Пенсионерския клуб и Детската градина в с.Черни Осъм.**

**Чл.8. Членството в читалището е свободно за всички дееспособни граждани без ограничения, щом те работят за постигане на целите на читалището и защитават неговите интереси.**

**Чл.9. Членовете на читалището са: *индивидуални, почетни и колективни.***

**III. ГЛАВА ТРЕТА.ЧЛЕНСТВО В НАРОДНОТО ЧИТАЛИЩЕ**

**т.1. Индивидуалните членове са български граждани. Те биват *действителни и спомагателни.***

**Чл.10. *Дейстителни индивидуални* членове на читалището могат да бъдат всичките лица, които са навършили 18 години и редовно заплащат членския си внос, определен с решение на читалищното настоятелство и общото събрание.**

**Чл.11. Кандидатите за действителни индивидуални членове подават писмено заявление до настоятелството на читалището, с което декларират, че желаят да станат членове на читалището, че познават и приемат устава на читалището и ще работят за неговите цели.**

**Чл.12. Приетите за действителни индивидуални членове на читалището плащат годишен членски внос в размер, определен и гласуван на Общо събрание.**

**Чл.13. Лицата които имат особени заслуги към читалището, се обявяват за *почетни членове* по решение на общото събрание, по предложение на настоятелството или от членовете на читалището.**

**Чл.14. На лицата по предходния член се издават специални удостоверения.**

**Чл.15. *Спомагателни индивидуални членове* на читалището са всички лица, които не са навършили 18 години и работят за постигане на целите на читалището. Те могат да бъдат освободени от плащането на членски внос или да го заплащат в намалени размери, съобразно с решенията на общото събрание. *Спомагателни индивидуални членове* на читалището нямат право да избират и да бъдат избирани в органите за ръководство на читалището, те имат право на съвещателен глас.**

**Чл.16. *Спомогателни колективни членове* на Народно читалище „Знание 1906г.” са всички ученици от СОУ ”Васил Левски” – Черни Осъм.**

**Чл.17. Членовете на читалището имат право да:**

**т.1. Участват в управлението на читалището.**

**т.2. Получават улеснен достъп до всички читалищни форми на дейност и прояви по ред, определен от настоятелството.**

**т.3. Ползват с предимство културно-просветните форми на читалището.**

**т.4. Получават всякаква информация относно дейността на читалището и упражняват контрол върху нея.**

**т.5. Членовете на НЧ „Знание 1906г.” имат право да гласуват на Общо събрание, само ако са си внесли членския внос до 31.12 на предходната година, за която всъщност председателят дава отчет пред тях.**

**т.6. Води се регистър на читалищните членове.**

**Чл.18. Членството в читалището може да се прекрати с решение на общото събрание, когато членът нарушава грубо устава на читалището и решенията на неговите органи, работи срещу неговите цели и интереси, или му е причинил значителни вреди./Пример: Ако получава финансиране за развиване на читалищна дейност, а тя не се използва по предназначение./**

**IV.ГЛАВА ЧЕТВЪРТА.ОРГАНИ НА УПРАВЛЕНИЕ НА ЧИТАЛИЩЕТО.**

**Чл.19. Органи за управление на читалището са: *общото събрание, настоятелството и проверителната комисия.***

**Чл.20. Върховен орган на читалището е *общото събрание*. Общото събрание се състои от всички членове на читалището и се свиква редовно най-малко веднъж в годината по решение на неговото настоятелство с писмена покана, която се обявява публично най-малко седем дни преди датата на събранието. Поканата се връчва на членовете на читалището срещу подпис и дата на връчване.Поканата за събрание трябва да съдържа дневния ред, датата, часа и мястото на провеждането му и кой го свиква. В същия срок на вратата на читалището и на други общодостъпни места трябва да бъде залепена поканата за събранието.**

**Чл.21. /1/ Общото събрание е законно, ако присъстват най-малко половината от имащите право на глас членове на читалището. При липса на кворум, събранието се отлага с половин час. Тогава събранието е законно, ако на него присъстват не по-малко от (1/3) - една трета от членовете при редовно общо събрание и не по-малко от (50%) половината плюс (1) един от членовете при извънредно общо събрание.**

**/2/ Решенията по чл.14, ал.1, т.1, 4, 10, 11 и 12 от Закона за народните читалища се вземат с мнозинство най-малко две трети от всички членове. Останалите решения се вземат с мнозинство повече от половината от присъстващите членове.**

**/3/ Две трети от членовете на общото събрание на народното читалище могат да предявят иск пред окръжния съд за отмяна на решение на общото събрание, ако то противоречи на закона или на устава.**

**/4/ В работата на общото събрание могат да участват всички негови членове. *Право на глас в* *общото събрание имат само действителните, почетните и колективните членове*. Само те могат да бъдат избирани в ръководните органи на читалището, ако са си внесли членския внос до 31.12 на предходната година и ако имат най-малко две години членство в читалището.**

**/5/ Минималният брой членове на общото събрание е 50 /петдесет/ дееспособни физически лица.**

**Чл.22. Общото събрание взема решение относно:**

**т.1. Изменянето и допълването на читалищния устав.**

**т.2. Избира и освобождава членовете на настоятелството, проверителната комисия и председателя.**

**т.3. Приема, изменя и отменя вътрешните актове на читалището, необходими за организацията на неговата дейност.**

**т.4. Изключва членовете на читалището, възпрепятстващи развитието на читалищната дейност.**

**т.5. Приема основни насоки в дейността на читалището.**

**т.6. Взема решения за членуване или прекратяване на членството в читалищните сдружения и Съюза на народните читалища.**

**т.7. Приема бюджета на читалището.**

**т.8. Приема годишния отчет на читалището в срок до 30 март на следваща година.**

**т.9. Определя размера на членския внос за текущата година.**

**т.10. Отменя решения на другите органи на читалището.**

**т.11. Взема решения за отнасяне до съда на незаконосъобразни действия на ръководството и на отделни членове на читалището.**

**т.12. Взема решения и по други въпроси съгласно закона и този устав.**

**Чл.23. /1/ Общото събрание може да се проведе и извънредно по предложение на една трета от действителните, колективни и почетни членове на читалището или по искане на проверителната комисия. В тези случаи поканата се определя от тях.**

**/2/ Извънредното общо събрание може да се свика и по решение на настоятелството.**

**Чл.24. Настоятелството на читалището се състои от 3 до 7 лица, плюс още едно лице, което е резервен член на настоятелството.То ще присъства на заседания, в случай, че някой от другите членове е възпрепятстван.Членовете на настоятелството трябва да имат най-малко 2 години назад членство в читалището, преди датата на провеждане на общото събрание.**

* **В състава на Настоятелството има право да бъде избиран щатен служител на НЧ” Знание 1906г.”-Черни Осъм, единствено и само СЕКРЕТАРЯ.**

**Чл.25. Настоятелството само определя реда на своята работа. То заседава най-малко веднъж месечно и е законно, ако в заседанието участват половината плюс един от членовете му. То взема решения с мнозинство повече от половината от неговите членове, по всички въпроси свързани с:**

**т.1. Непосредственото ръководство на читалищната дейност между общите събрания.**

**т.2. Цялостната организация на читалищната работа.**

**т.3. Разкрива странични дейности по реда на чл.6, т.3 от този устав и определя реда на осъществяване на ръководството им. Настоятелството определя, гласува и събира такси на самодейци, участващи в различни читалищни форми.**

**т.4. Изпълнява решенията на общото събрание.**

**т.5. Подготвя проект за бюджета, упражнява го и отчита изпълнението му пред общото събрание.**

**т.6. Подготвя и внася пред общото събрание отчет за дейността си.**

**т.7. Одобрява щата на читалището. Дава съгласието си за сключване на договори и определя хонорара на извънщатните сътрудници / преподаватели на читалището. Налага глоби на изпълнителя за неизпълнение на дадена дейност по сключен договор.**

**т.8. Определя сроковете и размера на таксите за ползване под наем на читалищни помещения, както и на даден читалищен реквизит.**

**т.9. Назначава и освобождава секретаря на читалището.**

**т.10. Осъществява и други правомощия съгласно закона и този устав.**

**Чл.26. Настоятелството има мандат до 3 години.**

**Чл.27. Председателят на читалището, който е председател и член и на настоятелството, се избира от Общото събрание за срок до 3 години. Той непосредствено ръководи цялостната работа на настоятелството и на читалището. Той изпълнява решенията на настоятелството и на общото събрание.**

**т.1. На общо-изборно събрание първо се избира настоятелство, след това председателят се избира измежду членовете на избраното настоятелство. За председател се избира лице, което е било член на настоятелството поне един мандат /3 години/. Гласуването за избор на настоятелство е явно, а за председател е тайно.**

**Чл.28. /1/ Председателят представлява читалището пред трети лица.**

**/2/ Председателят подписва всички документи, издавани от читалището и всички договори, по които читалището е страна.**

**/3/ Ръководи текущата дейност на читалището.**

**/4/ Свиква и ръководи заседанията на настоятелството и председателства общото събрание.**

**/5/ Отчита дейността си пред настоятелството.**

**/6/ Председателят сключва и прекратява трудовите договори със служителите, съобразно бюджета на читалището и въз основа решение на настоятелството.**

**Чл.29. За правомощия по предходния член, председателят упълномощава секретаря на читалището или при необходимост и друг член на читалището.**

**Чл.30. /1/ Секретарят на читалището работи като негов щатен служител. Неговите права и задължения се приемат от настоятелството в длъжностна характеристика.**

**/2/ Възнаграждението на секретаря се определя от настоятелството.**

**Чл.31. /1/ Секретарят се назначава на работа по трудов договор от настоятелството и се кооптира за негов член в състава на всяко новоизбрано настоятелство.**

**/2/ Секретарят на читалището:**

* **представлява читалището заедно и поотделно с председателя.**
* **организира изпълнението на решенията на настоятелството, включително за изпълнението на бюджета.**
* **организира текуща основна и допълнителна дейност.**

**/3/ Секретарят не може да е в роднински връзки с членове на настоятелството и проверителната комисия по права и съребрена линия до четвърта степен, както и да бъде съпруг/съпруга на председателя на читалището.**

**Чл.32. Проверителната комисия на читалището се състои от трима члена, също избрани за срок до 3 години. Членовете на проверителната комисия не могат да имат трудово-правни отношения с читалището.**

**Чл.33. /1/ Проверителната комисия сама си избира председател и определя реда и правилата за своята работа, като осъществява цялостен контрол върху работата на читалището и настоятелството по спазване на закона, устава и решения на общото събрание.**

**/2/ При констатирани нарушения проверителната комисия уведомява общото събрание на читалището, а при данни за извършено престъпление - органите на прокуратурата.**

**/3/ Не могат да бъдат избирани членове на настоятелството и на проверителната комисия и за секретаря лица, които са осъждани на лишаване от свобода, за умишлени престъпления от общ характер.**

**/4/ Членовете на настоятелството, включително председателят и секретарят подават декларации за конфликт на интереси при условията и по реда на Закона за предотвратяване и установяване на конфликт на интереси.**

**V.ГЛАВА ПЕТА. ИМУЩЕСТВО И ФИНАНСИРАНЕ**

**Чл.34. /1/ Читалището ежегодно приема своя бюджет на общото събрание, предложен от настоятелството.**

**/2/ Бюджетът се управлява от настоятелството, което носи отговорност за неговото изпълнение и го отчита на общо събрание всяка година.**

**/3/ Председателят на читалището представя ежегодно до 31 март пред кмета на общината и общинския съвет доклад за осъществените читалищни дейности и за изразходваните от бюджета средства през предходната година.**

**/4/ Председателят на народното читалище ежегодно в срок до 10 ноември представя на кмета на община Троян предложения за своята дейност през следващата година.**

**Чл.35. Читалището набира средства за своята дейност от:**

**т.1. Членски внос и читателски такси.**

**т.2. Субсидия от държавния и общинския бюджет.**

**т.3. Културно-просветна и информационна дейност.**

**т.4. Дарения и завещания.**

**т.5. Собствена стопанска дейност.**

**т.6. Наеми от движимо и недвижимо имущество.**

**т.7. Други приходи.**

**Чл.36. Имуществото на читалището се състои от право на собственост и от други вещи права и задължения.**

**Чл.37. /1/ Имуществото на читалището се използва за постигане на неговите цели.**

**/2/ Читалището не може да отчуждава недвижими вещи и да учредява ипотеки върху тях.**

**/3/ Движими вещи могат да бъдат отчуждавани, залагани, бракувани или заменени с по-доброкачествени само по решение на настоятелството.**

**/4/ Читалищната собственост /например: реквизити,озвучителна и друга техника/ да се съхранява в читалището.**

**/5/ Читалището няма право да предоставя собствено или ползвано от него имущество възмездно или безвъзмездно:**

1. **за хазартни игри и нощни заведения**
2. **за дейност на нерегистрирани по Закона за вероизповеданията религиозни общности и юридически лица с нестопанска цел на такива общности**
3. **за постоянно ползване от политически партии и организации**
4. **на председателя, секретаря, членовете на настоятелството и проверителната комисия и на членовете на техните семейства**

**VI.ГЛАВА ШЕСТА.ПРЕКРАТЯВАНЕ НА ЧИТАЛИЩЕТО.**

**Чл.38.** **Читалището може да се прекрати по решение на общото събрание или по реда на чл.27 от Закона за народните читалища.**

**VII.ГЛАВА СЕДМА.ЗАКЛЮЧИТЕЛНИ РАЗПОРЕДБИ.**

**Чл.39. Читалището има свой кръгъл печат с надпис „ Народно читалище Знание 1906г.“ – с.Черни Осъмъ ” , в средата с разтворена книга и слънце.**

**Чл.40. Празникът на читалището е на 24 май.**

**Чл.41. За всички неуредени в този устав отношения се прилага Законът за народните читалища и действащите в страната нормативни актове.**

**Чл.42. Допълненията в настоящия устав са приети с протокол от редовното годишно Общо отчетно - изборно събрание на читалището от 20.03.2017г. и не противоречат на Закона за народните читалища.**